kardosdrur/scandi-wiki huggingface dataset:
Trond

Trond er et norsk drengenavn med oprindelse i de norrøne tilnavne Þróndr og Þrándr, der blev brugt om en person fra Trøndelag ("trønder"). Ordet þróndr kan have sammenhæng med verbet þroásk, som betyder «vokse» eller «trives».

Brug 
Trond er et almindeligt navn i Norge, og bruges noget i Sverige, men er kun lidt udbredt i andre lande. Trond Erik og Trond Arne er almindelige sammensætninger af navnet. Navnet skrives også Tron, Tronn, Thron og Thrond. Drengenavnet Trand og pigenavnet Tronda er sjældne varianter af navnet.

Varianten Þrándur bruges på Island og Tróndur på Færøyene.

Tabellen nedenfor giver en detaljeret oversigt over populariteten til fornavnet Trond og varianter af dette i nogen af de lande, hvor statistik findes.

Trond var blandt de mest populære navne på nyfødte drenge i Norge i perioden ca 1950–1980.

Referencer 

Drengenavne
Skydelære

En skydelære er et instrument til at måle længder indtil ca. 15 centimeter, normalt, men de findes også i større udgaver, med en nøjagtighed ned til 2/100 (0,02) millimeter. En rutineret bruger måler med en præcision på 1/100 (0,01) millimeter. Den består af en lineal med en skyder, som kan bevæge sig langs linealen. Begge dele er forsynet med kæber, og afstanden mellem disse kæber kan aflæses på linealens skala.

Skydelæren har som regel to par kæber; det ene sæt (nederst på billedet til højre) kan "gribe om" et emne og tage udvendige mål, f.eks. tykkelsen eller diameteren af en mønt. Det andet sæt kæber (øverst på billedet til højre) kan tage indvendige mål, f.eks. diameteren af hullet i en mønt. Desuden har en skydelære som oftest en smal stang der løber i en fure i linealen; den bruges til at måle dybden af huller — den længde hvormed stangen stikker ud for enden af linealen, kan aflæses ved skyderens position i forhold til linealen.

Både linealen og skyderen har en skala som tilsammen gør det muligt at aflæse den målte længde med ned til to hundrededele af en millimeter. Et nulpunkt på skyderens skala (kaldet nonius) "peger" på den målte distance på linealen, og dertil er der yderligere 10, 20 eller (som på billedet) 50 mærker på skyderen: Det mærke der ligger nærmest en millimeter-streg på linealen, indikerer hvor mange 10.-dele, 20.-dele eller, som på billedet, 50.-dele millimeter der skal lægges til den distance som nul-mærket peger på. Nonius´ens tal angiver i dette tilfælde 1/10 (0,10) millimeter.

Se også 

Måleinstrumenter
Helle Stangerup

Eva Helle Stangerup (født 30. oktober 1939 på Frederiksberg, død 29. marts 2015) var en dansk forfatter.

Helle Stangerup blev cand. jur. i 1966 og debuterede som forfatter i 1967 med krimiromanen Gravskrift for Rødhætte og fik sit gennembrud som forfatter med Gule Hansker i 1968. Hun modtog, blandt mange andre hædersbevisninger, De Gyldne Laurbær í 1985 og Thit Jensens forfatterlegat i 1990. Hendes bror var forfatteren Henrik Stangerup (1937-1998) og hendes forældre litteraten professor Hakon Stangerup (1908-1976) og skuespilleren Betty Söderberg (1910-1993). Hun var datterdatter af forfatteren Hjalmar Söderberg (1869-1941).

Stangerup gik i skole med den kommende dronning Margrethe 2, og de blev veninder. Hun var 1969-1979 gift med lensgreve Adam Wilhelm Knuth til Knuthenborg, med hvem hun havde to sønner; Adam Christoffer lensgreve Knuth, (født 1. oktober 1973), der nu har overtaget godset, og Johan Henrik Marcus Knuth (født 1976). Parret startede Knuthenborg Safaripark med eksotiske dyr, de første dyr ankom i 1969.

Den 29. marts 2015 sov Helle Stangerup ind efter længere tids sygdom.

Helle Stangerup blev begravet i stilhed fra Hunseby Kirke på Lolland.

Bibliografi

Kriminalromaner og thrillere 
 Gravskrift for Rødhætte (1967)
 Gule handsker (1968)
 Spejldans (1969)
 Diamanter er dydens løn (1970)
 Solsikkerne (1972)
 Ulvetid (1980)
 Den tibetanske maske (1981)	
 Stedfar (1995)
 En forskers død (2010)

Historiske romaner 
 Christine (1985)
 Spardame (1989)
 Sankt Markus nat (1992)
 Skæbnegalleriet (2006)

Øvrige værker 
 Kanariefuglene (1983), børnebog
 Danmarkskrøniken, bd. 1-2 (1999), Saxos Gesta Danorum på nutidsdansk
 Tidens bord (2001), kulturhistorie
 Bag skodderne (2011), erindringer

Noter

Eksterne henvisninger 
 KVINFO: Helle Stangerup i Dansk Kvindebiografisk Leksikon
 
 

Krimiforfattere fra Danmark
Personer fra Frederiksberg
Jurister fra Danmark
Danskere i 1900-tallet
Danskere i 2000-tallet
Personer i Kraks Blå Bog (afdøde)
Modtagere af Boghandlernes gyldne Laurbær
Dansksprogede forfattere fra Danmark
Grevinder fra Danmark
Gnist

En gnist er et lokaliseret meget varmt område som f.eks. kan frembringes af elektricitet eller kemiske reaktioner.

En elektrisk gnist er en kortvarig elektrisk energiudladning i et dielektrikum (gas, væske, faststof), som helt eller delvis udligner den elektriske spænding mellem to punkter. Et lyn bliver sommetider beskrevet som en gnist på stor skala, men skal opfattes som flere enkelte udladninger. Gnister optræder i luft når spændingen overstiger omkring 30,000 volt per centimeter.

En gnist fra en kemisk reaktion dannes f.eks. under forbrænding ved bål eller pejse.

Se også 
 Tændrør
 Lyn
 Lysbue

Lysbuer
Coimbra

Coimbra er en portugisisk universitetsby mellem Porto og Lissabon. Kommunen har et indbyggertal på 148.474 og mere end 430.000 bor i hele byområdet. som dækker 3370 km².

Fra 1139 til 1260 var Coimbra hovedstad i Portugal.

Coimbras kendte universitet, der blev grundlagt i 1290, er ét af de ældste i Europa.

Ekstern henvisning 

 Coimbra – byen og universitetet

Byer i Portugal
Beinta Broberg

Beinta Kristina Broberg, egentlig Bente Christine Broberg (ca. 1667 – 15. februar 1752) er den virkelige person bag romanfiguren Barbara og derved en af de mest berømte kvinder fra Færøerne.

Beinta er født omkr. 1667 i Tórshavn som datter af sorenskriver Peder Sørensen Broberg (?-1695) og Birgitte Marie Jensdatter Bøgvad (?-1715). Begge forældre var danskere. Hun var gift tre gange: 
 ca. 1695 med sognepræst Jónas Jónasen (ca. 1660 – ca. 1700). Han kom fra Danmark og var præst på Nordøerne i Viðareiði.
 ca. 1702 med sognepræst Niels Gregersen Aagaard, (1672 – 18. april 1706). Da han kom fra Danmark til Færøerne, flyttede han med Beinta til Miðvágur på Vágar, hvor han blev præst.
 ca. 1706 med sognepræst Peder Ditlevsen Arhboe, (23. november 1675 – 7. januar 1756), efterfølgeren som præst på Vágar, men 1718 blev han fradømt sit embede på grund af stridigheder med de lokale.

I sagnet bliver hun kaldt Illa Beinta (den vrede og/eller onde Bente) fordi hun betragtes som ansvarlig for hendes to første mænds død, og for hendes tredje at blive sindsyg – stof nok ikke blot for sagn, men også for romaner og filmen Barbara.
 I 1927 udkom Hans Andrias Djurhuus' novelle Beinta.
 I 1939 udkom Jørgen-Frantz Jacobsens berømt roman Barbara.

 Den 28. september 1997 havde Nils Malmros' film Barbara efter Jacobsens roman uropførelse i Nordens Hus i Tórshavn. Frem til midten af oktober havde 10.000 færinger set filmen. Allerede før uropførelsen blev 7.000 billetter solgt – til en befolkning på omkring 45.000.

Den 30. juli 2005 nåede to nordmænd Færøerne i en færøbåd med navnet Barbara efter romanfiguren. De roede hele vejen fra Ulsteinvik (Møre og Romsdal fylke) til Porkeri. Se: Barbara (robåd).

Se også 
 Barbara (roman)
 Barbara (film)

Ekstern henvisning 
 Dansk Kvindebiografisk Leksikon

Tjek fødselsår
Personer i Færøernes historie
Personer fra Thorshavn
Personer i Dansk Kvindebiografisk Leksikon
Danskere i 1600-tallet
Danskere i 1700-tallet
Henrik Stangerup

Henrik Stangerup (født 1. september 1937 på Frederiksberg, død 4. juli 1998 i Langebæk) var en dansk forfatter, journalist og filminstruktør.

Henrik Stangerup var søn af professor Hakon Stangerup og skuespillerinden Betty Söderberg, bror til forfatterinden Helle Stangerup og halvfætter til forfatteren Klaus Rifbjerg samt barnebarn af Hjalmar Söderberg. Henrik Stangerup var gift med skuespillerinden Lotte Tarp 1967-76. De fik sønnen Jacob Stangerup. I 1982 blev Henrik Stangerup gift med kunstmaler Susanne Krage.

Henrik Stangerup tilbragte en stor del af sit liv i Paris, og dele af hans bøger, noveller og avisartikler skildrer Paris og livet i byen i 1960'erne og 70'erne.

Niels Martinov skrev en biografi med titlen Henrik Stangerup, udgivet 2003. I 2008 udkom erindringsbogen Du må ikke sjuske med dit liv med Jurij Moskvitin som forfatter.

Blandt Henrik Stangerups venner var Hans Hertel, Elsa Gress, Per Stig Møller, Ulf Pilgaard, Jurij Moskvitin, Niels Helveg Petersen, Johannes Møllehave og Ole Roos. Sidstnævnte instruerede portrætfilmen om Henrik Stangerup At skrive eller dø. Filmen havde premiere i 2006 og blev senere vist på DR2.

Stangerup modtog De Gyldne Laurbær i 1972, Amalienborg-prisen i 1982, Det Danske Akademis Store Pris i 1986 og Ordre des Arts et des Lettres som Chevalier i 1986.

Bibliografi 
 Lille Håbs rejse – fabler, 1958.
 Grønt og sort – noveller, 1961.
 Veritabel pariser – noveller, 1966.
 Slangen i brystet – roman, 1969.
 Løgn over løgn – roman, 1971.
 Manden der ville være skyldig – roman, 1973.
 Fjenden i forkøbet – roman, 1978.
 Retten til ikke at høre til – Paris foran firserne – essay, interviews 1979.
 Vejen til Lagoa Santa – roman, 1981.
 Det er svært at dø i Dieppe – roman, 1985.
 Den kvarte sandhed – essaysamling, 1989.
 Broder Jacob – roman, 1991.
 I flugtens tegn – essaysamling, 1993.
 Datter af. Scener om en mor – roman, 1995.
 At skrive eller dø. En essayrejse København-Paris-Rio-Langebæk, 1999.
 Tværtimod! Levned og meninger 1956-98 – artikler, 2003.

Filmografi 
 Asta Nielsen, 1967.
 Manden der tænkte ting, (1969), manuskriptforfatter.
 Græsset må ikke betrædes, 1970.
 Giv Gud en chance om søndagen, 1970, manuskriptforfatter og instruktør.
 Farlige kys, 1972, manuskriptforfatter og instruktør.
 Jorden er flad, 1976 (manus også i bogform), manuskriptforfatter og instruktør.
 Manden der ville være skyldig, (1990), manuskriptforfatter.

Eksterne henvisninger 
 
 
 
 Viljen til sandhed på information.dk

Romanforfattere fra Danmark
Novelleforfattere fra Danmark
Manuskriptforfattere fra Danmark
Essayister fra Danmark
Personer fra Frederiksberg
Det Danske Akademis Store Pris
Danskere nomineret til Nordisk Råds Litteraturpris
Filminstruktører fra Danmark
Personer i Kraks Blå Bog (afdøde)
Modtagere af Boghandlernes gyldne Laurbær
Dansksprogede forfattere fra Danmark
Modtagere af Amalienborg-prisen
Modtagere af Holbergmedaljen
Ben (materiale)

Ben er et materiale, primært opbygget af calciumfosfat og kollagen. Det stammer fra knogler eller tænder fra dyr. Et prominent eksempel er elfenben.

Anvendelse 
Siden stenalderen har ben været anvendt til såvel kunstgenstande som for eksempel perler, eller til brugsgenstande som våben og værktøj. I Slovenien er der fundet nogle 53.000 år gamle fløjter af ben, som neandertalere har spillet på.

I dag bruges knogler som materiale i husflid, sløjd og hobby, for eksempel ved knivbygning som en del af skæftematerialet.

Materialer
Dielektrikum

Et dielektrikum (flertal: dielektrika) er et fysisk legeme (væske, gas, fast stof) karakteriseret ved dets permittivitet  og dets permeabilitet . Det er en elektrisk isolator, der dog kan polariseres af et påført elektrisk felt.

Elektromagnetiske bølger kan udbrede sig i legemet med hastigheden . I vakuum er  m/s.

Se også
 Dielektricitetskonstant
Dielektrisk resonatorantenne

Elektromagnetisme
Klamath

Klamath er de tidlige Pentium II-processorkerner. De var mindre effektive og udviklede mere varme end de nyere Deschutes Pentium II-kerner.

Klamath CPU'er fandtes i 233 til 333 MHz.

Produktionen af Klamath-processorene stoppede i august 1998, da Intel lancerede Deschutes CPU'erne, der var mere effektive og lavet i .25 mikron-størrelse, i stedet for Klamaths .35 mikron.

Det typiske ved denne processor er at FSB- og bus-hastigheden er synkron og ligger normalt på 66 MHz.

X86 mikroprocessorer
Kay Bojesen

Kay Bojesen (født 15. august 1886 i København, død 28. august 1958 på Gentofte Amtssygehus) var en dansk sølvsmed og designer, bror til Oscar og Aage Bojesen.

Uddannelse 
Bojesen var søn af forlagsboghandler Ernst Bojesen og hustru Valborg f. Rønsholdt, tog præliminæreksamen 1903 og var i købmandslære hos Chr. Richter i Store Heddinge, hvorfra han fik lærebrev 1906. Han blev så ansat i firmaet Alfred Olsen & Co., kom i lære hos sølvsmed under Georg Jensen og fik lærebrev 1910 og blev videreuddannet ved den kgl. fagskole i Schwab, Gmund-Württemberg, arbejdede derefter som svend i Paris og København.

Karriere 
Kay Bojesen var sølvsmedemester i København fra 1913. i porcelænsfabrikken A/S Bing & Grøndahls kunstneriske administration 1. maj 1930-1. november 1931, derefter i bestyrelsen og ledelsen af Den permanente Udstilling for dansk Kunsthåndværk og Kunstindustri (æresmedlem 1956). Han oprettede et nyt værksted for sølv- og træarbejde samt legetøj 1933 i København under firmanavnene Kay Bojesens Sølvsmedje og Kay Bojesens Modeller (blev kongelig hofleverandør 1952, hvilket firmaet stadig er) og var tillige kunstnerisk leder af Universal Steel Co., København fra 1946.

Værker og stil 
Hans tidligere arbejder var inspireret af skønvirke, senere anvendte han rene former med glatte blanke overflader. Kay Bojesen var blandt de første sølvsmede til at omfavne funktionalismen, og han værdsdsatte enkelhed og brugbarhed. Hans sølvbestik fra 1938 vandt i 1951 førsteprisen på Milanotriennalen i en rustfri stål-udgave, og fik i den forbindelse navnet "Grand Prix". I dag er Grand Prix-bestikket blevet relanceret i mat og poleret stål.

Kay Bojesen var især kendt for design og legetøj i træ, f.eks. hans livgarder fra 1942, aben fra 1951 og elefanten og papegøjen fra 1950'erne. Herudover designede han børnemøbler og gyngeheste. Mange af disse figurer er ikke længere i produktion og indhenter derfor høje priser på auktion.

Kay Bojesen stiftede i 1931, i samarbejde med bl.a. den danske mesterbogbinder August Sandgren, Den permanente Udstilling for Dansk Kunsthaandværk og Kunstindustri (Den Permanente).

I 1990 købte Rosendahl Design Group rettighederne til produktion, markedsføring og salg af Kay Bojesens livgardere og trædyr. Hans yngste barnebarn, Sus Bojesen Rosenqvist, producerer og forhandler Kay Bojesens sølv og stål.  

Kay Bojesen er begravet på Hørsholm Kirkegård.

Udmærkelser 
 1951: Førstepræmie ved Triennale di Milano for servicet Gran Prix
 1955: Kay Bojesen blev Ridder af Dannebrog

Eksterne henvisninger 

 
 
 Den officielle hjemmeside for Kay Bojesen sølv og stål
 Kraks Blå Bog 1957
 Kay Bojesen Galleri

Designere fra Danmark
Sølvsmede fra Danmark
Personer i Kraks Blå Bog (afdøde)
Personer fra København
Riddere af Dannebrog
Personer i Dansk Biografisk Leksikon
Kay
Deschutes

Deschutes er en Pentium II processor-kerne.

Den er mere effektiv, og udvikler mindre varme end Klamath CPU-kernen gør.
Det typiske ved Deschutes-kernen er, at den ofte kører på 100 MHz synkron FSB og bushastighed. Denne kerne har 512 kB L2 Cache hvilket er 4 gange så meget som Celeron CPU'er.

X86 mikroprocessorer
Mikronesien (område)

Denne artikel er om området i Stillehavet, der kaldes Mikronesien. For landet Mikronesien henvises der til artiklen om Mikronesiens Forenede Stater.

Mikronesien (fra græsk, mikro = lille og nesos = ø) er navnet på et område i Stillehavet. Filippinerne ligger mod vest, Indonesien mod sydøst, Papua Ny Guinea og Melanesien mod syd og Polynesien mod sydøst og øst.

Geografi 
Dette område i Oceanien består af hundredvis af små øer i den vestlige del af Stillehavet.

Området deles op i syv territorier:
 Mikronesiens Forenede Stater
 Marshalløerne
 Palau
 Nordmarianerne
 Nauru
 Kiribati
 Guam

Se også 
 Verdens lande

Ekstern henvisning 
 Kort over Mikronesien 

Oceanien
Terrorangrebet i London 2005

Den 7. juli 2005 blev der gennemført et større terrorangreb i London. Fire bombeeksplosioner i offentlige transportmidler – i undergrundsbanen og i en bus – blev registreret. Eksplosionerne i undergrundsbanen fandt alle tre sted omkring kl. 9:50 (8:50 lokal tid) inden for 50 sekunder, mens angrebet på bussen skete kl. 10:47 (9:47 lokal tid). Bomberne blev udløst af fire selvmordsbombemænd, de tre af pakistansk afstamning, men vokset op i Storbritannien. Den sidste var født på Jamaica.

 Den første eksplosion skete i undergrundsbanen mellem stationerne Liverpool Street og Aldgate East.
 Den anden eksplosion skete i undergrundsbanen mellem King's Cross St. Pancras og Russell Square.
 Den tredje eksplosion skete i undergrundsbanen ved Edgware Road.
 Den fjerde skete i en dobbeltdækkerbus i krydset mellem Tavistock Square og Woburn Square.
 
52 civile omkom og mere end 700 blev såret.

To uger senere, den 21. juli 2005, blev undergrundsbanen igen ramt af fire bombeeksplosioner, men ingen blev dræbt denne gang.

Det menes at det benyttede sprængstof var hydrogenperoxider som HPOM eller CHPX.

Andre terrorangreb 
 Terrorangrebet den 11. marts 2004 i Madrid
 Terrorangrebet den 11. september 2001 i New York City og mod Pentagon

Eksterne henvisninger

Noter 

Londons historie
Terrorhandlinger i England
Begivenheder i 2005
Massakrer i Storbritannien
Falun Gong

Falun Gong eller Falun Dafa er en nyreligiøs bevægelse, der praktiserer en særlig form for qigong, der blev grundlagt af Li Hongzhi i 1992. I modsætning til almindeligt qigong så opfatter tilhængere at Falun Gong deres form for qigong for at være en spirituel øvelse, der angiveligt skulle kunne helbrede og give indre ro. Falun Gong er inspireret af buddhisme og taoisme.

I de senere år har udøvere af Falun Gong været forfulgt af regimet i Kina.

Eksterne henvisninger 

 Foreningen for Falun Gong i Danmark 

Nyreligiøse bevægelser
Organisationer fra Kina
Taxco

Taxco (formelt: Taxco de Alarcón) er en gammel koloniby, der var centrum for sølvminedrift. Byen ligger i den nordlige del af den mexicanske delstat Guerrero, omkring 200 km sydvest for Mexico City på den gamle hovedvej til Acapulco. Den ligger ca. 1.800 meter over havets overflade, i den vestlige del af Sierra Madre-bjergkæden. Taxco er hovedby i kommunen af samme navn, der dækker et areal på 347 km².

Selvom sølvminedrift har været Taxcos primære industri siden kolonitiden, anses sølvminedriften ikke længere for at være profitabel, og byen er nu bedre kendt for sine traditionelle sølvarbejder, der tiltrækker turister hele året.

Byen er opført på en bjergside, med meget stejle, smalle gader, omgivet af hvidkalkede huse med røde tegltage. Den mere end 200 år gamle Santa Prisca-kirke i barok stil, er et kendt vartegn for byen.

Webs 

http://www.taxcoweb.com 

Byer i Mexico
Kommuner i Mexico
Dolores Hidalgo

Dolores Hidalgo er en lille by i den mexicanske delstat Guanajuato. Byen ligger ca. 1.900 meter over havets overflade og det anslåede indbyggertal er 50.000 (2000).

Historie 
Da Miguel Hidalgo holdt sin berømte tale med opfordring til Mexicos uafhængighed (se Grito de Dolores) hed byen blot Dolores, men efter Mexico opnåede sin uafhængighed i 1821, blev navnet ændret til "Dolores Hidalgo" til ære for Miguel Hidalgo.

I dag er byen primært kendt for sin keramikindustri, som over halvdelen af indbyggerne lever af.  De billige, masseproducerede keramikvarer markedsføres over hele Latinamerika.

Byer i Mexico
Kommuner i Mexico
Marine One

Marine One er flyvekontroltjenestens officielle kaldesignal på United States Marine Corps fly, der befordrer USA's præsident. Eskadrillen HMX-1 står for alle flyvninger.

Når vicepræsidenten er ombord er kaldesignalet Marine Two.

Se også 
 Air Force One

Eksterne henvisninger 

Kaldesignaler
Militærfly fra USA
United States Marine Corps
Susanne (film)

Susanne er en dansk film fra 1950, instrueret af Torben Anton Svendsen efter manuskript af Fleming Lynge og baseret på roman af Johannes Buchholtz. Filmen om en ung, sund kvindes forhold til depraverede omgivelser.

Medvirkende 
 Rasmus Christiansen
 Ellen Gottschalch
 Astrid Villaume
 Lis Løwert
 Ib Schønberg
 Erik Mørk
 Knud Almar
 Katy Valentin
 Preben Neergaard
 Bjarne Forchhammer
 Karin Nellemose
 Birgitte Federspiel
 Knud Heglund
 Albert Luther
 Johannes Marott
 Henrik Wiehe
 Else Jarlbak
 Jakob Nielsen
 John Wittig

Eksterne henvisninger 
 

Danske film fra 1950
Film instrueret af Torben Anton Svendsen
Bodilprisen for bedste danske film
Nyhavn 17

Nyhavn 17 er en dansk film fra 1933.
 Manuskript Paul Sarauw og Fleming Lynge.
 Instruktion George Schnéevoigt.

Medvirkende 
 Frederik Jensen
 Mathilde Nielsen
 Rasmus Christiansen
 Lili Lani
 Sigfred Johansen
 Karina Bell
 Karin Poulsen
 Hans W. Petersen

Eksterne henvisninger 
 

Komediefilm fra Danmark
Danske film fra 1933
Hattrick (fodboldmanagerspil)

Hattrick er et browser-baseret fodboldmanagerspil, opfundet af svenskeren Björn Holmér.
P.t. består spillet af 128 ligaer (lande) med lige omkring 300.000 spillere verden over. i Danmark er der lige over 6.000 aktive brugere. Holdene er opdelt nationalt, så man spiller altså mod brugere fra ens eget land. Der findes i Danmark 6 divisioner, hvor superligaen (1) er den bedste.

Efter en kort registreringsproces, modtager brugeren et hold. Den nytilkomne overtager næsten altid et middelmådigt hold med en svag fodboldtræner, et lille stadion, fanklub, 18 mere eller mindre amatørspillere osv. Efter det begynder spilleren at tage sig af sit hold, sælge og købe spillere, vælge træningsform mm.

Du starter spillet i den laveste division. Hvis spilleren er succesfuld nok, får denne oprykning til en højere division, enten via direkte kvalifikation eller ved kvalifikationskamp. Kampe afvikles (i DK) søndag og onsdag, henholdsvis turneringskampe og venskabskampe.

En sæson i hattrick varer 16 uger, og hver sæson spilles 14 turneringskampe (resterende 2 uger er pause mellem sæsonerne med mulighed for ekstra venskabskampe). Efter hver sæson afgøres op- og nedrykning.

Ud over turneringskampe, er der også mulighed for at arrangere venskabskampe- og turneringer.

Endvidere afholdes der også Hattrick Masters som er Hattricks svar på Champions League.
Sidst men ikke mindst vælger alle lande en landstræner og en U-20 landstræner, som sammensætter et hold der skal deltage ved VM i fodbold.

Til spillet er der udgivet et væld af tredjepartsprogrammer til alt lige fra "seriøs" hjælp ved oversigter mv., til kampvisere, der kan levendegøre en kamp med lyd og lys, hvor den ellers bare ville være ren tekst. Alle disse tredjepartsprogrammer skal gennem en godkendelsesproces, hvorefter de kan blive CHPP (Certified Hattrick Product Provider – direkte oversat: Godkendt Hattrickproduktsudbyder).

Ekstern henvisning 
 Hattrick

Internetspil
Den gamle præst

Den gamle Præst er en dansk film fra 1939, instrueret af Jon Iversen, der også har skrevet manuskript med Christen Møller. Filmen, som er baseret på Jakob Knudsens fortælling med samme titel (1899), behandler samvittighedsproblemet.

Handling 
På herregården Søttrup bor Grev Trolle med sin hustru og deres datter, Camilla. Det er højsommer, solen stråler over marker, der lover god høst for beboerne på herregården og i den nærliggende landsby, Brindsted. På en grøftekant ved den bølgende kornmark mødes Camilla med sin ven, landvæsenseleven Preben Bach fra nabogården. Lykkelig og smilende ungdom. Skjult i kornet belurer Magnus Jensen dem. Hans tanker kredser stadig om Camilla, og han er farlig, fordi hans erotiske begær er uden hæmninger.

Medvirkende 
 Poul Reumert
 Katy Valentin
 Rasmus Christiansen
 Jens Asby
 Knud Rex
 Petrine Sonne
 Svend Aggerholm

Referencer

Eksterne henvisninger 
 Jakob Knudsens fortælling i ADL 
 

Danske film fra 1939
Film instrueret af Jon Iversen
Spillefilm fra Danmark
Dansksprogede film